Úradný vestník L 119 , 30/05/1995 S. 0009 - 0010



Nariadenie komisie (ES) č. 1201/95 z 29. mája 1995, ktorým sa mení a dopĺňa príloha VI k nariadeniu (EHS) č. 2092/91 o ekologickej výrobe poľnohospodárskych výrobkov a príslušných označeniach poľnohospodárskych výrobkov a potravín KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na nariadenie Rady (EHS) č. 2092/91 z 24. júna 1991 o ekologickej výrobe poľnohospodárskych výrobkov a príslušných označeniach poľnohospodárskych výrobkov a potravín [1], naposledy zmenené a doplnené nariadením Komisie (ES) č. 2381/94 [2], najmä na jeho článok 13, so zreteľom na nariadenie Komisie (EHS) č. 207/93 z 25. januára 1993, ktorým sa určil obsah prílohy VI k nariadeniu (EHS) č. 2092/91 o ekologickej výrobe poľnohospodárskych výrobkov a príslušných označeniach poľnohospodárskych výrobkov a potravín a ktorým sa stanovili podrobné pravidlá na vykonávanie ustanovení článku 5 ods. 4 uvedeného nariadenia [3], najmä na jeho článok 3, keďže niektoré členské štáty oznámili iným členským štátom a Komisii, že sa schválilo používanie určitých prísad poľnohospodárskeho pôvodu, ktoré nie sú zahrnuté v oddiele C prílohy VI k nariadeniu (EHS) č. 2092/91; keďže pri niektorých z týchto produktov sa zistilo, že v spoločenstve nedochádza k dostatočnej produkcii; z tohto dôvodu je potrebné tieto produkty doplniť do oddielu C prílohy VI; keďže sa zdá, že v spoločenstve sa v rámci ekologického poľnohospodárstva produkuje značné množstvo čakanky, octu z rôznych kvasených nápojov, a tiež značné množstvo korenia a bylín; z tohto dôvodu je potrebné čakanku, ocot, korenie a byliny vypustiť z oddielu C prílohy VI; keďže čoskoro sa vypracuje zoznam korenín a bylín, ktoré nie sú v spoločenstve dostupné z ekologického poľnohospodárstva; keďže do prijatia takého zoznamu je možné uplatňovať postup stanovený v článku 3 nariadenia (EHS) č. 207/93 podľa podmienok tohto článku; keďže opatrenia prijaté v tomto nariadení sú v súlade so stanoviskom výboru zriadeného podľa článku 14 nariadenie (EHS) č. 2092/91, PRIJALA TOTO NARIADENIE: Článok 1 Príloha VI k nariadeniu (EHS) č. 2092/91 sa mení a dopĺňa tak, ako je uvedené v prílohe k tomuto nariadeniu. Článok 2 Toto nariadenie nadobúda účinnosť siedmy deň po jeho uverejnení v Úradnom vestníku Európskych spoločenstiev. Produkty uvedené v prvej a štvrtej zarážke prílohy k tomuto nariadeniu je možné používať za rovnakých podmienok ešte tri mesiace odo dňa nadobudnutia účinnosti tohto nariadenia. Výrobky uvedené v tretej zarážke prílohy k tomuto nariadeniu je možné používať za rovnakých podmienok ešte sedem mesiacov odo dňa nadobudnutia účinnosti tohto nariadenia. Toto nariadenie je záväzné vo svojej celistvosti a priamo uplatniteľné vo všetkých členských štátoch. V Bruseli 29. mája 1995 Za Komisiu Franz Fischler člen Komisie [1] Ú. v. ES L 198, 22.7.1991, s. 1. [2] Ú. v. ES L 255, 1.10.1994, s. 84. [3] Ú. v. ES L 25, 2.2.1993, s. 5. -------------------------------------------------- PRÍLOHA Oddiel C prílohy VI k nariadeniu (EHS) č. 207/93 v znení nariadenia Komisie (ES) č. 468/94 [1] sa mení a dopĺňa takto: - v pododdiele C.1.1. sa zrušuje tento produkt: "čakanka" - do pododdielu C.1.1. sa za "acerola" dopĺňajú nasledujúce produkty: Sušený banánový prášok | (Musa L.) | Egreše | (Ribes crispa L.) | Sušený jahodový prášok | (Fragaria L.) | Sušené maliny | (Ribus idaeus L.) | Sušené červené ríbezle | (Ribes rubrum L.) | - pododdiel C.1.2. označený ako "jedlé koreniny a byliny" sa nahrádza takto: "C.1.2. | Jedlé koreniny a byliny | __" | - v pododdiele C.2.3. sa zrušuje produkt "ocot, s výnimkou vínneho octu" [1] Ú. v. ES L 59, 3.3.1994, s. 1. --------------------------------------------------